‘Ford Kuga’ vat vlam op snelwegDie voertuig wat Vrydagoggend op die N12 aan die brand geslaan het. (Foto: Twitter / iTraffic Gauteng) ’n Wit motor wat blyk ŉ Ford Kuga te wees, het Vrydagoggend kort na 07:00 op die N12-wes naby Comaroweg in Johannesburg aan die brand geslaan. Na verneem word, het die twee vroue wat in die voertuig was betyds uit die motor gekom en is hulle ongedeerd. Anton van de Reede (49), ŉ ooggetuie, was kort na 07:00 op pad werk toe toe die hele voorval voor hom afgespeel het. Hy het agter die vroue se voertuig gery en gesien hoe vlamme aan die onderkant van die voertuig uitkom. “Hulle het stadiger begin ry en ek het toe voor hulle gaan ry en stilgehou sodat hulle ook moet stop. Ek het uitgespring en teen die tyd wat ek by hulle gekom het, was hulle ook reeds uit die voertuig. Hulle wou nog goed uit die kar haal, maar ek het vir hulle gesê hulle moet alles los,” het hy Vrydag aan Maroela Media gesê. “Ek het eintlik net gestop want gewoonlik as daai Kugas aan die brand slaan, kry die mense nie hul deure oop nie. Gelukkig met hierdie een was dit oukei. Ek was redelik reg om die ruite stukkend te slaan. “Dis al wat deur my kop gegaan het – dat daai mense nie kan uitklim nie. Ek was bekommerd, want jy hoor altyd hoe die mense binne die kar doodbrand omdat hulle nie die deure kan oopkry nie.” Van de Reede het nie die vroue se besonderhede geneem nie en omstreeks 07:20 weer gery toe die insleepvoertuig by die toneel aangekom het. iTraffic Gauteng het Vrydag ook ŉ foto van die brandende motor op Twitter gedeel en motoriste gewaarsku om veilig te ry. (U/D) 318504: Vehicle on fire N12 Westbound after Ramp from Comaro Rd. Left lane affected. Drive carefully. pic.twitter.com/1w54lkRxn6 — ITRAFFIC (GP) (@itrafficgp) January 6, 2023 Die fabrikaat van die motor is nie duidelik sigbaar op die foto nie. In 2019 moes Ford miljoene rande opdok vir verskeie Kugas wat aan die brand geslaan het. Die nasionale verbruikerskommissie (NVK) het die motorreus ŉ administratiewe boete van R35 miljoen opgelê. Die NVK het destyds bevind dat Ford in werklikheid by verbode gedrag betrokke was deur Kuga-voertuie te versprei wat moontlik kon faal weens ŉ probleem met die verkoelingstelsel. Die NVK het ŉ totaal van 160 klagtes van verbruikers ontvang wat beweer het hul regte is deur Ford geskend. Die ondersoek het bevestig dat 56 Kugas aan die brand geslaan het. Ford en die NVK het ŉ skikkingsooreenkoms bereik waarvolgens Ford erken dat hy aanspreeklik is. Ford het die eise van Kuga-eienaars, wie se motors tussen 2014 en 2017 uitgebrand het, in 2020 afgehandel.